b'\n_START_ARTICLE_\nSomerled\n_START_PARAGRAPH_\nSomerled eller Somairle mac Gillai Brigte (ukjent f\xc3\xb8dsels\xc3\xa5r, d\xc3\xb8d 1164) av b\xc3\xa5de norr\xc3\xb8n og g\xc3\xa6lisk herkomst var en h\xc3\xa6rf\xc3\xb8rer og leder for \xc3\xb8yene p\xc3\xa5 den skotske vestkysten p\xc3\xa5 1100-tallet. Han erobret det norr\xc3\xb8ne konged\xc3\xb8mmet Man, f\xc3\xb8r han falt i et slag i Galloway p\xc3\xa5 det skotske fastlandet._NEWLINE_Somairle mac Gillai Brigte er hans skotsk g\xc3\xa6liske navn. I norr\xc3\xb8ne kilder kalles ham for Sumarlidi, i engelske for Somerled og en latinsk tekst benevner ham som Somerled Rex Insularum._NEWLINE_Somairle mac Gillai Brigte opptrer f\xc3\xb8rste gang i historiske kr\xc3\xb8niker i \xc3\xa5ret 1140 som regulus, dvs. konge, av Cinn Tire (Kintyre) da han blir gift med Raghnailt (Ragnhild?), datter av kongen p\xc3\xa5 Man. I \xc3\xa5ret 1143 d\xc3\xb8r to konger; kong David I av Skottland og Amhlaibh (g\xc3\xa6lisk eller mansk for Olav) av Man. I forvirringen og uordenen som oppst\xc3\xa5r i vakuumet ser Somairle sin sjanse og angriper b\xc3\xa5de Skottland og Man. P\xc3\xa5 Man er det hans svoger Goraidh (mansk for Guorror eller Godfred) mac Amhlaibh som styrer._NEWLINE_De historiske detaljene er uklare, men historikerne mener at f\xc3\xb8lgende hendelser er sannsynlige:_NEWLINE_I 1156 ble Goraidh beseiret i et sj\xc3\xb8slag mot Somairles 80 skip, og de to fiendene kom til fredsforhandlinger og delte \xc3\xb8yene mellom seg i en avtale hvor Somairle stilte vilk\xc3\xa5rene. Goraidh beholdt \xc3\xb8yene nord for Ardnamurchan mens Somairle overtok de \xc3\xb8vrige. _NEWLINE_To \xc3\xa5r senere kom Somairle tilbake til Man med 53 skip og beseiret Goraidh for andre gang. Goraidh m\xc3\xa5tte flykte og seilte helt til Norge. Somairle var n\xc3\xa5 hersker ved makt over Man og hans rike strakte seg fra Man i syd til Hebridene i nord og de ytre \xc3\xb8yene i mellom._NEWLINE_Over tid hadde den norr\xc3\xb8ne og g\xc3\xa6liske kulturen blitt sammensl\xc3\xa5tt, og var n\xc3\xa5 forent under en hersker. P\xc3\xa5 Galloway ble de kalt for Gall Gaidheal, bokstavelig for de fremmede g\xc3\xa6lere. Sannsynligvis tospr\xc3\xa5klige, b\xc3\xa5de norr\xc3\xb8nt og g\xc3\xa6lisk, med det sistnevnte som f\xc3\xb8rende spr\xc3\xa5k. Deres makt var bygget p\xc3\xa5 den norr\xc3\xb8ne kunnskap om skipsfart. Derimot truet nye farer fra \xc3\xb8st. Stewartene kom langs vestkysten og etter hvert f\xc3\xb8lte \xc3\xb8yensynlig Somairle seg n\xc3\xb8dtvunget til \xc3\xa5 samle en h\xc3\xa6rstyrke og m\xc3\xb8te skottene. Somairle invaderte Stewartenes eget landomr\xc3\xa5de ved Renfrew, hvor et stort slag ble utkjempet i 1164._NEWLINE_Det er lite h\xc3\xa5ndfast som foreligger om slaget, men det er klart at Somairle ble drept, skj\xc3\xb8nt ingen detaljer finnes. I kj\xc3\xb8lvannet av hans d\xc3\xb8d gikk h\xc3\xa6rstyrken i oppl\xc3\xb8sning og trakk seg tilbake._NEWLINE_En f\xc3\xb8lge ved Somairles d\xc3\xb8d var at flere h\xc3\xa6rf\xc3\xb8rere i \xc3\xb8yriket tr\xc3\xa5dte fram, f\xc3\xb8rst og fremst fra to \xc3\xa6tter; Somairles slektninger og slektningene til Goraidh mac Amhlaibh._NEWLINE_I l\xc3\xb8pet av 1100-tallet og 1200-tallet utviklet Norge seg i tiden etter borgerkrigen til et sentralisert konged\xc3\xb8mme av europeisk modell. Det skjedde derimot ikke p\xc3\xa5 de skotske \xc3\xb8ynene, som ogs\xc3\xa5 l\xc3\xa5 for langt unna til at Norge kunne ha tilsvarende sentralstyring der som hjemme. De ytre \xc3\xb8yene ble derfor absorbert av Skottland, men omr\xc3\xa5denes lojalitet til skottenes konge forble perifer og preget av motstridende f\xc3\xb8lelser i flere \xc3\xa5rhundrer._NEWLINE_Somairles etterm\xc3\xa6le ble at han var den som f\xc3\xb8rst overvant den norr\xc3\xb8ne styringen p\xc3\xa5 den skotske vestkysten, inkludert Man, og var dermed begynnelsen p\xc3\xa5 den utvikling at norr\xc3\xb8n kultur og spr\xc3\xa5k svant hen og befolkningen ble absorbert i den g\xc3\xa6liske.'